Vrou se lyk in asblik gevind | Maroela Media
Vrou se lyk in asblik gevind
Die liggaam van 'n 21-jarige vrou is gister in 'n asblik in haar huis gevind.
Volgens Amanda Funani, 'n polisiewoordvoerder, is die gru ontdekking in Jouberton, Noordwes, gemaak. "Die slagoffer, Elizabeth Phokompe, se ma werk as 'n huishulp en bly by haar werkgewers in Klerksdorp. Die vrou het begin bekommerd raak nadat sy sedert Donderdag nie haar dogter op haar selfoon in die hande kon kry nie," het Funani gesê.
Haar ma en bure het Vrydag na haar begin soek en 'n vreemde reuk van die asblik, wat in 'n buitekamer weggesteek is, geruik. "Hulle het die asblik oopgemaak en Phokompe se liggaam daarin gevind," het Funani bygevoeg. Die polisie ondersoek 'n saak van moord. Die motief vir die moord is nog nie bekend nie.